На основу члана 13. Закона о подстицајима у пољопривреди и руралном развоју („Сл.гласник РС“ бр 10/2013, 142/2014, 103/2015, 101/2016), а у складу са Програмом подршке за спровођење пољопривредне политике и политике руралног развоја за општину Ражањ за 2021 годину број 320-130/21-02, на основу одлуке Скупштине општине Ражањ број 320-31/21-11 од 13.10.2021 године и на основу члана 82. став 1.тачка 2.Статута општине Ражањ (Службени лист општине Ражањ 1/19),

Начелник општинске управе општине Ражањ расписује:

**ЈАВНИ ПОЗИВ**

**За подношење захтева за остваривање права на подстицаје за меру**

**Инвестиције у физичку имовину пољопривредних газдинстава**

Јавни позив садржи податке о: лицима која остварују право на подстицаје, услoвима и нaчину oствaривaњa прaвa нa пoдстицaje, обрасцу захтева кao и мaксимaлним изнoсима пoдстицaja пo кoриснику, у складу са Програмом подршке за спровођење пољопривредне политике и политике руралног развој за општину Ражањ за 2021 годину, висини укупних расположивих средстава по Јавном позиву, роковима за подношење захтева и документацији која се подноси уз захтев, као и друге податке потребне за спровођење Јавног позива.

**Предмет подстицаја**

Подстицаји из овог Јавног позива обухватају подстицаје за инвестиције:

|  |  |  |
| --- | --- | --- |
|    | Шифра инвестиције | Назив инвестицијe |
| Сектор млеко  | 101.1.3. | Опрема за мужу, хлађење и чување млека на фарми, укључујући све елементе, материјале и инсталације |
| 101.1.5. | Машине и опрема за припрему сточне хране, за храњење и напајање животиња (млинови и блендери/мешалице за припрему сточне хране; опрема и дозатори за концентровану сточну храну; екстрактори; транспортери; микс приколице и дозатори за кабасту сточну храну; хранилице; појилице; балери; омотачи бала и комбајни за сточну храну; косилице; превртачи сена) |
| 101.1.8 | Опрема за фиксне ограде и електричне ограде за пашњаке/ливаде |
| 101.1.9. | Машине за примарну обраду земљишта |
| 101.1.10. | Машине за допунску обраду земљишта |
| 101.1.11. | Машине за ђубрење земљишта |
| 101.1.12. | Машине за сетву |
| 101.1.13. | Машине за заштиту биља |
| 101.1.14. | Машине за убирање односно скидање усева |
| 101.1.17. | Машине и опрема за наводњавање усева |
| Сектор воће, грожђе, поврће (укључујући печурке) и цвеће | 101.4.1. | Подизање нових или обнављање постојећих (крчење и подизање) вишегодишњих засада воћака, хмеља и винове лозе |
| 101.4.16 | Набавка опреме за орезивање, дровљење , сечење и уклањање остатака након резидбе воћних врста |
| 101.4.19. | Машине за примарну обраду земљишта |
| 101.4.20. | Машине за допунску обраду земљишта |
| 101.4.21. | Машине за ђубрење земљишта |
| 101.4.22. | Машине за сетву |
| 101.4.23. | Машине за садњу |
| 101.4.24. | Машине за заштиту биља |
| 101.4.28. | Машине, уређаји и опрема за наводњавање усева  |
| Сектор остали усеви (житарице, индустријско, ароматично и зачинско биље и др) | 101.5.1. | Машине за примарну обраду земљишта |
| 101.5.2. | Машине за допунску обраду земљишта |
| 101.5.3. | Машине за ђубрење земљишта |
| 101.5.4. | Машине за сетву |
| 101.5.5. | Машине за садњу |
| 101.5.6. | Машине за заштиту биља |
| 101.5.10. | Машине и опрема за наводњавање усева |
| Сектор пчеларство  | 101.6.2. | Набавка опреме за пчеларство |
| 101.6.3. | Набавка возила и приколица за транспорт пчелињих друштава |
|  |

**Неприхватљиви трошкови**

Подстицајима се не надокнађују:

* порези, укључујући и порез на додату вредност;
* царинске, увозне и остале административне таксе, као и накнада за потребне сагласности од државних институција и јавних предузећа;
* трошкови банкарске провизије, трошкови јемства и слично;
* трошкови превоза, монтаже и други оперативни трошкови;
* трошкови куповине, односно закупа земљишта;
* трошкови куповине половне опреме, механизације и материјала;
* допринос у натури (сопствени рад и материјал).

**УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Лица која остварују право на подстицаје**

Право на подстицаје остварују лица која су уписана у Регистар пољопривредних газдинстава и налазе се у активном статусу, и то физичко лице - носилац комерцијалног породичног пољопривредног газдинства.

**Општи услови за остваривање права на подстицаје**

Лице остварује право на одобравање подстицаја ако:

1) има пребивалиште и производњу на територији општине Ражањ

2) је у потпуности реализовало инвестицију која је предмет захтева за одобравање подстицаја у складу са овим Јавним позивом у периоду од 15. новембра 2020. године до дана подношења захтева;

3) за инвестицију за коју подноси захтев не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

4) је измирило доспеле пореске обавезе;

**Општи услови за остваривање права на подстицаје**

Лице које испуњава опште услови за одобравање права на подстицаје остварује право на исплату подстицаја и ако*:*

1) у Регистру има уписано пољопривредно земљиште под производњом биљних култура:

* житарица;
* индустријског биља;
* ароматичног, зачинског и лековитог биља;
* поврћа;
* воћа;
* грожђа;
* цвећа;
* има производњу печурака.

2) инвестиција је везана за производњу одговарајуће врсте наведених биљних култура на пољопривредном земљишту;

3) у случају када корисник није власник катастарских парцела и објеката који су предмет инвестиције за коју се подноси захтев, неопходно је да на њима има право закупа, односно коришћења на основу уговора закљученог са закуподавцем који је физичко лице или министарством надлежним за послове пољопривреде на период закупа, односно коришћења од најмање пет година, почев од календрскe године за коју се подноси захтев за коришћење подстицаја;

4) корисник подстицаја је дужан да наменски користи, не отуђује и не омогућава другом лицу коришћење предмета подстицаја у року од три године од дана набавке опреме, односно у року пет година од дана набавке машина и механизације;

5) у Регистру има пријављен сточни фонд (податке о врсти животиња и броју газдинства (ХИД) на којима се држе или узгајају);

6) животиња која је предмет захтева је обележена и регистрована у складу са законом којим се уређује ветеринарство;

7) ако је власник животиње која је предмет захтева или је власник животиње члан његовог породичног пољопривредног газдинства;

8) квалитетна приплодна грла говеда која су предмет захтева користи за даљу репродукцију на свом пољопривредном газдинству најмање три године од дана набавке;

9) квалитетна приплодна грла оваца/коза, која су предмет захтева, користи за даљу репродукцију на свом пољопривредном газдинству најмање две године од дана набавке;

10) животиња је набављена од правног лица.

**Посебни услови по секторима**

Сектор млека

Прихватљиви корисници су:

* пољопривредна газдинства која поседују у свом власништву, односно у власништву члана РПГ 1 - 19 млечних крава;
* у случају набавке нових машина и опреме за наводњавање, поседују у свом власништву, односно у власништву члана РПГ максимално 100 млечних крава;
* у случају када се ради о набавци квалитетних приплодних грла, на крају инвестиције поседују у свом власништву, односно у власништву члана РПГ: 3-100 квалитетних приплодних грла говеда млечних раса, односно 10-300 квалитетних приплодних грла оваца/коза.

Сектор воће, грожђе, поврће (укључујући печурке) и цвеће

Прихватљиви корисници су који имају:

* мање од 2 ха јагодичастог воћа, односно мање од 5 hа другог воћа, односно 0,1- 50 hа цвећа, односно 0,2-100 hа винове лозе;
* у случају подизања нових засада воћака и винове лозе, имају на крају инвестиције: 0,1-50 hа јагодастих врста воћака, 0,3-100 hа другог воћа, 0,2-100 hа винове лозе;
* у случају подизања нових засада воћака и винове лозе су набављене стандардне и стандардне СА саднице или сертификоване саднице воћака , набављене од правног лица, односно предузетника уписаних у Регистар произвођача садног материјала
* имају мање од 0,5 hа пластеника или мање од 3 hа производње поврћа на отвореном простору.

Сектор остали усеви (житарице, индустријско, ароматично и зачинско биље и др)

Прихватљиви корисници су:

* пољопривредна газдинства која имају имају мање од 50 ха земљишта под осталим усевима;
* за инвестиције за набавку машина и опреме за наводњавање прихватљиви корисници су пољопривредна газдинства која имају мање од 100 ха земљишта под осталим усевима.

Сектор пчеларства

* у сектору пчеларства прихватљиви корисници треба даимају 2-500 кошница.

**НАЧИН ОСТВАРИВАЊА ПРАВА НА ПОДСТИЦАЈЕ**

**Захтев за остваривање права на подстицаје**

Поступак за остваривање права на коришћење подстицаја покреће се по захтеву лица које испуњава услове Јавног позива.

Захтев се подноси на обрасцу - Захтев за остваривање права на подстицаје за инвестиције у физичку имовину пољопривредних газдинстава у 2021. години, који је одштампан уз овај Јавни позив и чини његов саставни део.

Лице може поднети само један захтев за остваривање права на подстицаје у току трајања Јавног позива.

Захтев се може поднети за један или више подстицаја овог Јавног позива, при чему Захтев може обухватити једну или више инвестиција из Табеле у оквиру одговарајуће врсте подстицаја.

Читко попуњен и потписан образац захтева са прописаном документацијом доставља се преко писарнице општинске управе општине Ражањ.

**Рок за подношење захтева за остваривање права на подстицаје**

Захтев за остваривање права на подстицаје у складу са овим Јавним позивом подноси се у року од 15. октобра 2021.године до 20. новембра 2021. године.

**Документација уз захтев**

Уз захтев за остваривање права на подстицаје подносилац захтева доставља:

1. потврду о активном и комерцијаном статусу газдинства;
2. извод из Регистра пољопривредних газдинстава Подаци о структури биљне производње (за сектор воће, грожђе, поврће (укључујући печурке) и цвеће и сектор остали усеви (житарице, индустријско, ароматично и зачинско биље и др);
3. извод из Регистра пољопривредних газдинстава Подаци о сточном фонду (за сектор млеко и сектор пчеларство);
4. рачун за набавку предметне инвестиције (оригинал или оверена фотокопија);
5. отпремницу за набавку предметне инвестиције за коју је, у складу са посебним прописима, утврђена обавеза издавања отпремнице, односно међународни товарни лист ако је подносилац захтева директно извршио увоз предмета инвестиције (оригинал или оверена фотокопија);
6. доказ о извршеном плаћању предметне инвестиције и то: потврду о преносу средстава или извод, оверене од стране банке, а у случају када је физичко лице извршило готовинско плаћање или плаћање картицом може доставити само фискални исечак (оригинал или оверена фотокопија);
7. јединствену царинску исправу ако је подносилац захтева директно извршио увоз предмета инвестиције;
8. уверење о измиреним доспелим пореским обавезама издато од стране надлежног органа јединице локалне самоуправе;
9. фотокопију личне карте;
10. фотокопију текућег рачуна у банци;

За подстицаје у оквиру инвестиције 101.4.1. Подизање нових или обнављање постојећих (крчење и подизање) вишегодишњих засада воћака, хмеља и винове лозе поред наведене документације уз захтев се подноси и:

1. уговор о закупу, односно коришћењу ако је производни засад подигнут на закупљеном земљишту или земљишту за које је склопљен уговор о коришћењу оверен код надлежног органа;
2. јединствена царинска исправа (за увозне саднице);
3. декларација о квалитету садног материјала;
4. сертификат о производњи садног материјала.

За подстицаје у оквиру сектора пчеларство поред наведене документације уз захтев се подноси и:

1. извод из евиденције о регистрацији пчелињака и пчелињих друштава на газдинству из Централне базе података о обележавању животиња, оверен од стране овлашћене ветеринарске организације, у складу са законом којим се уређује ветеринарство (пријава стања у априлу 2021);
2. извод из Регистра пољопривредних газдинстава - чланови, у случају да носилац пољопривредног газдинства није власник кошница.

**Форма документације**

Уверења и потврде које се достављају уз Захтев за остваривање права на подстицаја не могу бити старија од 30 дана од дана подношења захтева. Изузетно Извод из евиденције о регистрацији пчелињака и пчелињих друштава на газдинству из Централне базе о обележавању животиња, оверен од стране овлашћене ветеринарске организације, у складу са законом којим се уређује ветеринарство (пријава стања у априлу 2021) је прихватљив од дана пријаве стања до дана подношења захтева.

Сва документа која се достављају уз захтев у складу са Јавним позивом морају да гласе на подносиоца захтева и прилажу се у оригиналу или овереној копији, ако Јавним позивом није прописано другачије.

Документа на страном језику морају бити преведена на српски језик од стране овлашћеног судског преводиоца.

Захтев и приложена документација остају трајно у архиви и не враћају се подносиоцу.

**Административна обрада захтева**

Комисија врши административну обраду захтева, провером података из захтева и документације приложене уз захтев, утврђује да ли су потпуни, поднети на време и да ли су услови за одобравање захтева испуњени. Захтеви се обрађују по редоследу њиховог пристизања. Захтев поднет од стране лица које у складу са законом и условима јавног позива нема право на подстицаје, преурањен и неблаговремен захтев, захтев послат факсом или електронском поштом, као и сваки наредни захтев истог подносиоца у текућој календарској години, комисија одбацује без даљег разматрања. После административне провере, прихватљиви захтеви ће бити проверени на лицу места. Провера ће се вршити методом случајног узорка.

Након административне провере комисија подноси извештај начелнику општинске управе. Начелник општинске управе доноси одлуку о расподели средстава.

Корисник подстицаја је дужан да омогући вршење контроле на лицу места у року од три године од дана набавке опреме, односно у року пет година од дана набавке машина и механизације, три године за квалитетна приплодна грла говеда, две године за квалитетна приплодна грла оваца/коза и две године за пчелиња друштва од дана набавке. У случају угинућа или принудног клања квалитетног приплодног грла у наведеном периоду, корисник подстицаја није дужан да исто пријави и достави доказ издат од стране надлежне ветеринарске службе. Корисник подстицаја за кога се утврди да није поступао у складу са наведеним дужан је да врати примљени износ подстицаја и губи право на подстицаје у наредне три године**.**

Подстицаји се утврђују у процентуалном износу од вредности реализоване прихватљиве инвестиције умањене за износ средстава на име пореза на додату вредност. Ако је корисник подстицаја сам извршио увоз предмета инвестиције, вредност реализоване прихватљиве инвестиције представља статистичка вредност робе у динарима утврђена у јединственој царинској исправи.

**Укупна расположива средстава по Јавном позиву**

 За одобравање права на подстицаје у складу са овим Јавним позивом опредељена су средства у укупном износу од 2.110.000 динара.

**Износ подстицаја**

 Подстицаји се утврђују у процентуалном износу од 30% вредности реализоване прихватљиве инвестиције умањене за износ средстава на име пореза на додату вредност.

Ако је корисник подстицаја сам извршио увоз предмета инвестиције, вредност реализоване прихватљиве инвестиције представља статистичка вредност робе у динарима утврђена у јединственој царинској исправи.

 Корисник може конкурисати за подстицај у оквиру једне или више инвестиција при чему је максимални износ подршке по кориснику 120.000,00 динара,

 осим за инвестицију 101.4.1 Подизање нових или обнављање постојећих (крчење и подизање) вишегодишњих засада воћака, хмеља и винове лозе где је максимални износ подршке 60.000,00 динара по кориснику.

**Исплата подстицаја**

. Подстицаји се исплаћују по редоследу подношења уредно поднетих захтева у складу са Јавним позивом, а до износа опредељених финансијских средстава.

**Обавезе корисника подстицаја**

Корисник подстицаја дужан је:

* да наменски користи, не отуђи и не омогући другом лицу коришћење предмета подстицаја у року од три године од дана набавке опреме, односно пет година од дана набавке машина и механизације;.
* да омогући вршење контроле на лицу места у наведеним роковима;
* у случају крчења засада воћа услед болести или оштећења засада услед временских непогода у року од 30 дана општинској управи општине Ражањ исто пријави и достави записник о стању засада надлежне Пољопривредне саветодавне и стручне службе.

Корисник подстицаја за кога се утврди да није поступао у складу са наведеним дужан је да врати примљени износ подстицаја.

**Информације**

Текст Јавног позива и образац Захтева за исплату подстицаја за инвестиције у физичку имовину пољопривредних газдинстава у 2021. години се може преузети у канцеларији за пољопривреду општине Ражањ или на сајту [www.razanj.org](http://www.razanj.org)

Додатне информације на телефон 037/841-942 од 7 до 15 часова.

 НАЧЕЛНИК ОПШТИНСКЕ УПРАВЕ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (*Ивана Здравковић)*